Tallinna Linnakohtu 6. juuni 2003. a määrusega tsiviilasjas nr 2/31-1307/03 keelduti TsMS § 149 lg 2 p 1 alusel avalduse menetlusse võtmisest ja tagastati see koos lisadega avaldajale. Linnakohtu määruse kohaselt palus G. Normak  tunnistada tühiseks Tallinna Linnavolikogu 9. mai 2003. a otsus, millega otsustati lõpetada tema tööettevõtuleping, ja kohustada kostjat hüvitama moraalne ja materiaalne kahju, mis seisneb saamata jäänud töötasus. Linnakohus leidis: "Tallinna Linnavolikogu otsus, mille tühistamist Galina Normak esitatud hagis palub, ja mille tühistamisega talle väidetav kahju tekitatud on, kuulub HKMS § 3 lg 1 p 3 ja § 4 lg 1 kohaselt halduskohtu pädevusse kuivõrd avalik-õiguslike vaidluste lahendamine, milleks on ka  haldusaktiks olev avalik-õiguslikke ülesandeid täitva asutuse ja ametiisiku otsus, kuulub halduskohtu pädevusse."